Nafarroako Parlamentuko Mahaiak, 2019ko azaroaren 18an egindako bilkuran, Eledunen Ba­­tzarrari en­­tzun ondoren, erabaki hau hartu zuen, besteak beste:

**1.** Izapide­­tzeko onar­­tzea Domingo González Martínez jaunak aurkezturiko mozioa, zeinaren bidez Estatuko Gobernua premia­tzen baita AP-68 autobidearen ibilbide osoa bidesaririk gabekoa utz dezan.

**2.** Nafarroako Parlamentuko Aldizkari Ofizialean argitara dadin agin­­tzea.

**3.** Mozioa Osoko Bilkuran izapide­­tzea, eta zuzenketak aurkezteko epea buka­­tzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko azaroaren 18an

Lehendakaria: Unai Hualde Iglesias

MOZIOAREN TESTUA

EH Bildu Nafarroa talde parlamentarioko parlamentari Txomin González Martínezek, Legebil­tzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaida­tzeko eta bozka­tzeko.

2017ko abenduaren 2an, ibilgailu astunek 232 errepide nazionalean Tuteratik Zanbranara bitarte zirkula­tzeko debekua argitaratu zuen Barne Ministerioak Estatuko Aldizkari Ofizialean Neurri horrek ibilbide hori egiten duten kamioiak behar­tzen ditu Tutera eta Murchante bitartean AP-68 autobidera sar­tzeko dagoen sarbidera joatera, 121-C errepide nazionalean, zeinak egunean 1.000 eta 2.000 kamioi bitarteko trafiko-igoera pairatu behar baitu.

Bizkitartean, AP-68 autobidea gu­txiegi erabil­tzen da; autobide hori 1975etik 1980ra bitarte eraiki zen, eta 295 kilometro luze da, horietako 90 Cortes eta Lodosa bitartean.

Nafarroako Erribera lehen mailako bi gune ekonomikoren erdian dago: Euskal Autonomia Erkidegoa eta Katalunia. Halere, kokagune pribilegiatu horri ezin zaio etekinik atera, bidesarien kostuak muga­tzen duelako dagoen bide-azpiegitura handi hori.

AP-68 autobideak Nafarroako Erriberarako bizkarrezur ekonomiko eta soziala izan beharko luke, baina horretarako ezinbestekoa da bidesaria ken­tzea. Zori­txarrez, 2000n, Alderdi Popularreko José María Aznarren Gobernuak 2026ra arte luzatu zuen autobidearen emakida –2011n buka­tzen zen berez–, halako moduan non ezinezkoa egin zuen autobidearen erreskatea.

Hori guztia dela eta, ondoko erabaki proposamena aurkezten dugu:

1. Nafarroako Parlamentuak Estatuko Gobernua premia­tzen du AP-68 autobiaren ibilbide osoa bidesaririk gabe u­tz dezan, beste autobide ba­tzuen kasuan egin duen moduan: AP-1 Burgos/Armiñon, AP-4 Sevilla/Cádiz eta AP-7 Alacant/Tarragona.

2. Nafarroako Parlamentuak Nafarroako Gobernua premia­tzen du aztertu beharreko mekanismoak azter di­tzan, AP-68 autobidea bidesaririk gabe u­tzi eta doakoa izan arte AP-68 autobidea doakoa izan dadin erabil­tzaileen­tzat 2020ko urtarriletik ai­tzina, Errioxan eta Aragoin autobide horren kasuan erabilitako ereduen gisakoak erabilita.

3. Nafarroako Parlamentuak Nafarroako Gobernua premia­tzen du azpiegiturak ukitutako beste autonomia erkidegoekin batera eska dezan AP-68 autobidea doakoa izatea, neurri horren eraginez sobera diren langileak birkoka­tzeko neurriak barne.

Iruñean, 2019ko azaroaren 8an

Foru parlamentaria: Txomin González Martínez